Štatút Kancelárie zástupcu Slovenskej republiky
pred súdmi Európskych spoločenstiev

Čl. 1
Úvodné ustanovenia

(1)	Zastupovanie Slovenskej republiky v konaní pred súdmi Európskych spoločenstiev zabezpečuje Ministerstvo spravodlivosti Slovenskej republiky prostredníctvom Kancelárie zástupcu Slovenskej republiky pred súdmi Európskych spoločenstiev (ďalej len „kancelária“). 
(2)	Činnosť kancelárie riadi zástupca Slovenskej republiky pred súdmi Európskych spoločenstiev (ďalej len „agent“).    
(3)	Agenta na základe výberového konania vymenúva a odvoláva minister spravodlivosti Slovenskej republiky (ďalej len „minister spravodlivosti“). Agent je štátnym zamestnancom v štátnej službe. Uchádzač o pozíciu agenta musí popri predpokladoch uvedených v osobitnom predpise spĺňať tieto predpoklady:  
a)	vysokoškolské vzdelanie druhého stupňa v odbore právo, 
b)	ovládanie anglického jazyka alebo francúzskeho jazyka,  
c)	predchádzajúca prax v oblasti práva Európskych spoločenstiev. 
(4)	Poradným, iniciatívnym a konzultačným orgánom agenta je Medzirezortná komisia pre zastupovanie Slovenskej republiky pred súdmi Európskych spoločenstiev (ďalej len „komisia“), ktorej členmi sú zástupcovia subjektov uvedených v prílohe tohto štatútu (ďalej len „spolupracujúci subjekt“).

Čl. 2
Úlohy a oprávnenia agenta

(1)	Agent zastupuje a obhajuje záujmy Slovenskej republiky v konaniach pred súdmi Európskych spoločenstiev. Agent si môže na pomoc pribrať poradcu alebo advokáta a v osobitných prípadoch môže predložiť ministrovi spravodlivosti návrh, aby Slovenskú republiku zastupovala v konaní pred súdmi Európskych spoločenstiev v niektorej veci iná osoba; tejto osobe udelí splnomocnenie minister spravodlivosti. Ak  agent nie je zo zdravotných dôvodov dočasne spôsobilý plniť svoje úlohy, minister spravodlivosti môže na takúto dobu udeliť splnomocnenie inej osobe aj bez návrhu agenta.
(2)	Agent v rozsahu svojej pôsobnosti najmä
a)	vykonáva všetky potrebné úkony v konaniach pred súdmi Európskych spoločenstiev podľa Štatútu Súdneho dvora Európskych spoločenstiev,  a príslušných rokovacích poriadkov, ako aj úkony súvisiace s týmito konaniami,
b)	riadi činnosť kancelárie,
c)	predsedá, riadi a koordinuje činnosť komisie a zvoláva jej zasadnutia,
d)	vo veciach súvisiacich s konaniami pred súdmi Európskych spoločenstiev poskytuje súčinnosť Ministerstvu zahraničných vecí Slovenskej republiky pri vypracúvaní vyjadrení, pripomienok, stanovísk, oznámení alebo iných materiálov určených Európskej komisii, Rade Európskej únie alebo iným inštitúciám Európskej únie,
e)	zasiela v potrebnom rozsahu spolupracujúcim subjektom dokumenty zaslané Slovenskej republike súdmi Európskych spoločenstiev a  týkajúce sa konaní pred súdmi Európskych spoločenstiev, ktorých je Slovenská republika účastníkom,
f)	v potrebnom rozsahu informuje dotknuté spolupracujúce subjekty o začatých konaniach pred súdmi Európskych spoločenstiev a o úkonoch, ktoré vykonal v  týchto konaniach,
g)	v potrebnom rozsahu a bez zbytočného odkladu informuje spolupracujúce subjekty  o záväzkoch Slovenskej republiky, vyplývajúcich z rozsudkov alebo iných rozhodnutí súdov Európskych  spoločenstiev vrátane úhrady trov konania alebo finančnej sankcie.
(3)	Agent v konaní pred súdmi Európskych spoločenstiev najmä
a)	zúčastňuje sa konania pred súdmi Európskych spoločenstiev,
b)	prijíma žaloby proti Slovenskej republike podané na súdy Európskych spoločenstiev, žalobné odpovede, vyjadrenia, repliky, podporné listiny, doklady, vyrozumenia, oznámenia o rozhodnutí, rozhodnutia a  akékoľvek iné písomné podania a dokumenty; v tejto súvislosti robí voči súdom Európskych spoločenstiev všetky potrebné úkony,
c)	podáva na súdy Európskych spoločenstiev v mene Slovenskej republiky žaloby podľa práva Európskych spoločenstiev alebo práva Európskej únie a vykonáva s tým súvisiace potrebné úkony,
d)	podáva súdom Európskych spoločenstiev podania a vyjadrenia a uplatňuje na súdoch Európskych spoločenstiev žiadosti vrátane žiadostí o podanie výkladu rozsudkov a žiadostí o obnovu konania,
e)	uplatňuje námietky v konaní pred súdmi Európskych spoločenstiev a podáva odvolania proti rozsudkom a rozhodnutiam súdov Európskych spoločenstiev,
f)	poskytuje dokumenty a iné informácie súdom Európskych spoločenstiev,
g)	robí úkony spojené so vstupom Slovenskej republiky do konania v pozícií vedľajšieho účastníka,
h)	prijíma oznámenia a podáva písomné podania a vyjadrenia Slovenskej republiky v  konaniach o prejudiciálnych otázkach.
(4)	Agent je oprávnený prostredníctvom členov komisie vyžadovať od spolupracujúcich subjektov v rozsahu svojej činnosti podľa tohto štatútu potrebnú súčinnosť a určiť spolupracujúcim subjektom primeranú lehotu na poskytnutie súčinnosti.
(5)	Agent je oprávnený požadovať od spolupracujúcich subjektov zabezpečenie účasti ich zástupcu alebo iného odborníka v pozícii poradcu agenta na ústnom pojednávaní v konaniach pred súdmi Európskych spoločenstiev, ako aj na zasadnutí komisie.
(6)	Agent alebo ním poverený zástupca zastupuje Slovenskú republiku v pracovnej skupine Rady EÚ pre Súdny dvor ES. 
(7)	Agent alebo ním poverený zástupca opatruje potvrdením o vykonateľnosti rozhodnutia súdov ES; pri potvrdzovaní vykonateľnosti skúma a overuje iba pravosť rozhodnutí.           

Čl. 3
Kancelária

Kancelária najmä 
a)	pripravuje podklady, vedie dokumentáciu a eviduje písomnosti súvisiace s činnosťou agenta, 
b)	zabezpečuje technický servis pre prípravu a expedíciu písomností určených súdom Európskych spoločenstiev,
c)	v prípade potreby administratívne zabezpečuje vyhotovenie prekladov dokumentov určených súdom Európskych spoločenstiev alebo iným subjektom do požadovaného jazyka alebo dokumentov zaslaných súdmi Európskych spoločenstiev alebo inými subjektmi do slovenského jazyka,
d)	vedie evidenciu termínovaných úloh v konaní pred súdmi Európskych spoločenstiev a administratívne a technicky zabezpečuje včasné vypracovanie a zasielanie písomností na súdy Európskych spoločenstiev alebo inštitúciám Európskej únie,
e)	pripravuje po organizačnej stránke zasadnutia komisie,
f)	pripravuje podklady a návrhy písomností určených súdom Európskych spoločenstiev alebo inštitúciám Európskej únie na základe pokynov a požiadaviek agenta.

Čl. 4
Postavenie a činnosť komisie

(1)	Komisia je poradným, iniciatívnym a konzultačným orgánom agenta. 
(2)	Komisii predsedá, riadi ju a koordinuje jej činnosť agent alebo ním poverený zamestnanec kancelárie.
(3)	Komisia prerokúva návrhy na vykonanie úkonov v konaní pred súdmi Európskych spoločenstiev a ďalšie materiály, ktoré predkladá komisii agent a posudzuje otázky spojené s konaním pred súdmi Európskych spoločenstiev.  
(4)	Prerokovanie materiálov predkladaných na rokovanie vlády Slovenskej republiky (ďalej len „vláda“) podľa tohto štatútu na zasadnutí komisie nahrádza pripomienkové konanie podľa osobitného predpisu; to neplatí pre postup podľa čl. 16 tohto štatútu.
(5)	Agent zasiela členom komisie materiály a iné dokumenty spravidla elektronickou poštou a zároveň aj písomnou formou. V naliehavých prípadoch postačuje zaslanie materiálov alebo iných dokumentov elektronickou poštou s upozornením, že materiál alebo iný dokument už nebude zaslaný písomnou formou; v tomto prípade si agent vyžiada od členov komisie potvrdenie doručenia materiálu alebo iného dokumentu elektronickou poštou. 

Čl. 5
Vymenovanie členov komisie, zástupcov členov komisie a náhradníkov 

(1)	Člena komisie vymenúva a odvoláva príslušný minister alebo vedúci iného spolupracujúceho subjektu v súlade s požiadavkami podľa čl. 6 tohto štatútu. 
(2)	Okrem člena komisie vymenuje príslušný minister alebo vedúci iného spolupracujúceho subjektu za účelom zabezpečenia kontinuity práce komisie počas neprítomnosti člena aj zástupcu člena komisie. Zástupca člena komisie musí spĺňať rovnaké požiadavky ako člen komisie. 
(3)	Spolupracujúce subjekty písomne informujú agenta o každom vymenovaní alebo odvolaní člena komisie alebo zástupcu člena komisie, a to najneskôr do dvoch týždňov od uskutočnenia týchto zmien. 
(4)	V  neprítomnosti člena komisie aj zástupcu člena komisie poverí člen komisie svojím zastupovaním dočasného náhradníka. Dočasný náhradník musí spĺňať požiadavky uvedené v čl. 6 tohto štatútu.
(5)	Ak sa má zasadnutie komisie týkať špecifickej odbornej témy, člen komisie alebo zástupca člena komisie môže poveriť svojím zastupovaním na zasadnutí komisie odborníka z danej oblasti alebo môže navrhnúť agentovi, aby na zasadnutie komisie pozval aj tohto odborníka.
(6)	Práva a povinnosti členov komisie, uvedené v tomto štatúte, sa primerane vzťahujú aj na zástupcov členov, dočasných náhradníkov a odborníkov poverených podľa odseku 5. 

Čl. 6
Požiadavky na člena komisie 

(1) 	Predpokladom členstva v komisii je
a)	prehľad v oblasti práva Európskych spoločenstiev a práva Európskej únie,
b)	schopnosť pracovať s odborným textom v anglickom jazyku alebo vo francúzskom jazyku,
c)	možnosť účinne požadovať súčinnosť od jednotlivých útvarov daného spolupracujúceho subjektu.
(2) 	So súhlasom agenta môže byť za člena komisie vymenovaná aj osoba, ktorá je schopná pracovať v primeranej miere s odborným textom v inom jazyku ako je uvedený v odseku 1 písm. b).    

Čl. 7
Práva a povinnosti člena komisie

(1)	Člen komisie môže kedykoľvek agentovi navrhnúť zvolanie komisie, prerokovanie určitej otázky na zasadnutí komisie alebo vykonanie potrebného úkonu. 
(2)	V rozsahu potrebnom na riadne plnenie úloh agenta poskytuje člen komisie agentovi  potrebnú a včasnú súčinnosť pri vypracúvaní materiálov na rokovanie vlády, ako aj pri príprave písomných podaní, žalobných odpovedí, vyjadrení, replík, duplík, podporných listín a iných dokladov a dokumentov na účely konania pred súdmi Európskych spoločenstiev. Člen komisie poskytuje agentovi potrebné informácie v rozsahu pôsobnosti spolupracujúceho subjektu, ktorý zastupuje a v prípade potreby mu predkladá podklady, návrhy postupov, stanoviská, pripomienky a iné návrhy v mene spolupracujúceho subjektu, ktorý zastupuje. 
(3)	Informácie, vyjadrenia, stanoviská  a akékoľvek iné dokumenty poskytuje člen komisie agentovi v mene spolupracujúceho subjektu pri dodržaní interných postupov požadovaných internými predpismi spolupracujúceho subjektu. Ak člen komisie poverí poskytnutím informácie, vyjadrenia, stanoviska alebo akéhokoľvek iného dokumentu inú osobu, informuje o tom elektronickou poštou alebo písomnou formou agenta.         
(4)	Členovia komisie svoju činnosť vzájomne koordinujú podľa pokynov agenta. 

Čl. 8
Zasadnutia komisie

(1)	Agent zvoláva zasadnutia komisie aspoň raz za dva mesiace. V jeho neprítomnosti tak robí zamestnanec kancelárie poverený zastupovaním agenta v čase jeho neprítomnosti. 
(2)	Kancelária doručí pozvánku spolu s programom zasadnutia všetkým členom komisie. Kópiu pozvánky v elektronickej pošte zašle členovi komisie a zástupcovi člena komisie.
(3)	Agent môže v prípade potreby pozvať na zasadnutie komisie okrem členov komisie aj iné osoby, najmä zástupcu Kancelárie Národnej rady Slovenskej republiky – Odboru pre európske záležitosti. 
(4)	Zasadnutia komisie sú neverejné; výnimku môže udeliť agent so súhlasom ministra spravodlivosti. Tým nie je dotknuté
a)	právo člena komisie byť v  nevyhnutných prípadoch sprevádzaný svojimi spolupracovníkmi,
b)	právo člena komisie spolupracovať v prípade potreby so svojím zástupcom, prípadne prizvať expertov za účelom vyjadrenia ich odborného stanoviska.
(5)	Prizvanie osoby podľa odseku 4 navrhne člen komisie agentovi v dostatočnom predstihu pred zasadnutím komisie.
(6)	Na zasadnutí komisie sa zúčastňujú vymenovaní členovia komisie. Ak sa zasadnutia nemôže zúčastniť člen komisie, zúčastní sa ho jeho zástupca; ak sa zasadnutia nemôže zúčastniť ani zástupca člena komisie, zúčastní sa ho dočasný náhradník.
(7)	Záznam zo zasadnutia komisie, ktorého prílohou je prezenčná listina, vypracúva a zasiela kancelária ministrovi spravodlivosti, členom komisie, zástupcom členov komisie a pre informáciu aj Stálemu zastúpeniu Slovenskej republiky pri Európskej únii.
(8)	S výnimkou zasadnutí komisie podľa čl. 9 tohto štatútu, agent môže zvolať zasadnutie vybraných členov komisie na prerokovanie otázok, ktoré sa týkajú iba niektorých spolupracujúcich subjektov zastúpených v komisii. O výsledku týchto rokovaní informuje všetkých členov komisie a ich zástupcov.

Čl. 9
Prerokovanie materiálov predkladaných 
na rokovanie vlády 

(1)	O podaní žaloby podľa práva Európskych spoločenstiev alebo práva Európskej únie Slovenskou republikou alebo o podaní odvolania voči rozsudku Súdu prvého stupňa Slovenskou republikou, ako aj o späťvzatí žaloby alebo odvolania, rozhoduje uznesením vláda na návrh ministra spravodlivosti. Po prerokovaní s komisiou môže agent ministrovi spravodlivosti navrhnúť, aby vláda rozhodla o návrhu alebo prerokovala návrh aj na vykonanie iných úkonov voči súdom Európskych spoločenstiev.
(2)	Materiál, ktorý má byť podľa odseku 1 predložený na rokovanie vlády, zašle agent elektronickou poštou spolupracujúcim subjektom pokiaľ možno v čo najväčšom časovom predstihu,  najneskôr však dva pracovné dni pred zasadnutím komisie, na ktorom má byť materiál prerokovaný. V prípade potreby môže agent materiál zaslať aj iným verejným subjektom.
(3)	Spolupracujúce subjekty môžu uplatniť pripomienky k prerokovávanému materiálu ústne na zasadnutí komisie alebo elektronickou poštou alebo písomnou formou pred zasadnutím komisie. 
(4)	Ak spolupracujúce subjekty do času konania zasadnutia komisie  alebo na zasadnutí komisie pripomienky neuplatnia, má sa za to, že nemajú žiadne pripomienky.
(5)	Za pripomienku sa považuje jednoznačne formulovaný a v určenej lehote uplatnený a zdôvodnený návrh na úpravu textu písomného materiálu. 
(6)	Zásadná pripomienka znamená kategorický nesúhlas spolupracujúceho subjektu, ktorý ju uplatnil. 
(7)	Uplatnené pripomienky sa prerokujú na zasadnutí komisie, o čom sa vyhotoví písomný záznam, v ktorom bude uvedené, akým spôsobom bola pripomienka akceptovaná, prípadne z akého dôvodu bola odmietnutá. 
(8)	Ak rozpory vzniknuté v dôsledku uplatnenia zásadnej pripomienky nemožno odstrániť priamo na zasadnutí komisie, riešia sa vzájomným rokovaním agenta s členmi komisie zastupujúcimi dotknuté spolupracujúce subjekty. Ak na tejto úrovni nedôjde k odstráneniu rozporov, riešia sa na úrovni ministrov alebo vedúcich iných spolupracujúcich subjektov. Ak sa nepodarí rozpor vyriešiť ani na tejto úrovni, predloží sa materiál na rokovanie vlády s rozporom. 
(9)	Ak nastanú mimoriadne okolnosti, ktoré z časových alebo iných dôvodov neumožňujú prerokovanie materiálu na zasadnutí komisie, materiál možno s členmi komisie prerokovať výlučne elektronickou poštou. Pri zaslaní materiálu spolupracujúcim subjektom agent zároveň stanoví lehotu, v ktorej môžu spolupracujúce subjekty uplatniť svoje pripomienky elektronickou poštou. 
(10)	Ak z dôvodu mimoriadnej časovej tiesne nie je možné, aby o vykonaní úkonov podľa odseku 1 rozhodla vláda, o ich vykonaní rozhoduje minister spravodlivosti po prerokovaní s dotknutými ministrami alebo vedúcimi iných spolupracujúcich subjektov. 

Čl. 10
Prerokovanie návrhu na vykonanie úkonu, o ktorom 
nerozhoduje vláda

(1)	Iné úkony ako úkony podľa čl. 9 ods. 1 tohto štatútu voči súdom Európskych spoločenstiev alebo inštitúciám Európskej únie vykonáva agent so súhlasom ministra spravodlivosti; to sa nevzťahuje na vykonanie potrebných procesných úkonov v už začatom konaní. Návrh na vykonanie takéhoto úkonu ministrovi spravodlivosti predkladá agent na základe návrhu spolupracujúceho subjektu; výnimočne môže agent predložiť takýto návrh aj bez predchádzajúceho návrhu spolupracujúceho subjektu. 
(2)	Pred predložením návrhu na vykonanie úkonu ministrovi spravodlivosti podľa odseku 1 predloží agent tento návrh elektronickou poštou vecne dotknutým spolupracujúcim subjektom na zaujatie stanoviska; v prípade potreby môže agent zaslať návrh aj iným osobám. Agent zároveň určí lehotu, v ktorej môžu dotknuté spolupracujúce subjekty zaslať k návrhu elektronickou poštou svoje pripomienky.
(3)	Ak dotknuté spolupracujúce subjekty v určenej lehote k návrhu pripomienky nevznesú, má sa za to, že nemajú pripomienky.
(4)	Ak jeden alebo viacero dotknutých spolupracujúcich subjektov vznesie proti návrhu na vykonanie úkonu pripomienky, prerokuje agent vznesené pripomienky s týmito spolupracujúcimi subjektmi.
(5)	Ak sa nepodarí rozpor medzi dotknutými spolupracujúcimi subjektmi odstrániť, rozpor sa rieši na úrovni ministrov alebo vedúcich iných spolupracujúcich subjektov. Ak sa nepodarí odstrániť rozpor ani na úrovni ministrov alebo vedúcich iných spolupracujúcich subjektov, o rozpore rozhodne na návrh ministra spravodlivosti vláda. 

Čl. 11
Postup pri podávaní žalôb Slovenskou republikou 
a pri podávaní odvolaní

(1)	Spolupracujúce subjekty, do ktorých vecnej pôsobnosti vec patrí, upozornia agenta na ich záujem podať žalobu do desiatich pracovných dní od začatia plynutia lehoty na podanie žaloby pred súdmi Európskych spoločenstiev. 
(2)	Spolupracujúci subjekt, do ktorého vecnej pôsobnosti vec patrí a ktorý upozornil agenta na potenciálnu potrebu podania žaloby, ako aj všetky ostatné dotknuté spolupracujúce subjekty poskytnú agentovi pri príprave návrhu na rozhodnutie vlády o podaní, prípadne o nepodaní žaloby, ako aj pri príprave podkladov a materiálov na účely súdneho konania potrebnú a včasnú súčinnosť. Agent je oprávnený vyžadovať od členov komisie poskytnutie potrebnej súčinnosti a určiť spolupracujúcim subjektom primeranú lehotu na poskytnutie súčinnosti.  
(3)	Materiál obsahujúci odporúčanie podať žalobu alebo nepodať žalobu, o ktorom má rozhodovať  vláda, prerokuje komisia postupom podľa čl. 9 tohto štatútu. 
(4)	Po prerokovaní materiálu komisiou podľa odseku 3 podáva agent ministrovi spravodlivosti návrh na predloženie materiálu vláde spravidla v takej lehote, aby vláda mohla o podaní žaloby alebo o nepodaní žaloby rozhodnúť najneskôr desať pracovných dní pred uplynutím riadnej lehoty na podanie žaloby. 
(5)	Spolupracujúce subjekty sú povinné aj po podaní žaloby naďalej poskytovať agentovi potrebnú a včasnú súčinnosť, najmä pri príprave dodatočných podkladov na účely súdneho konania a pri príprave na ústne pojednávanie, vrátane vyslania v prípade potreby svojich zástupcov alebo zabezpečenia účasti iných odborníkov na ústnom pojednávaní.  
(6)	V mimoriadne naliehavých prípadoch možno podávať návrhy a predkladať materiály v iných lehotách, ako sú uvedené v tomto článku.  
(7)	Ustanovenia odsekov 1 až 6 sa primerane použijú aj na postup pri podávaní odvolania proti rozsudkom súdov Európskych spoločenstiev, a pri späťvzatí žaloby alebo odvolania. 

Čl. 12
Postup v prípade konania proti Slovenskej republike

(1)	V predsúdnej fáze konania proti Slovenskej republike poskytuje agent súčinnosť Ministerstvu zahraničných vecí Slovenskej republiky pri vypracúvaní vyjadrení, pripomienok, stanovísk a oznámení určených Európskej komisii alebo inej inštitúcii Európskej únie. 
(2)	Ministerstvo zahraničných vecí Slovenskej republiky agentovi bezodkladne zasiela formálne oznámenia a odôvodnené stanoviská, ktoré mu boli zaslané Európskou komisiou alebo inou inštitúciou Európskej únie, prípadne iné obdobné dokumenty.
(3)	Ministerstvo zahraničných vecí Slovenskej republiky zašle agentovi vyjadrenie spolupracujúceho subjektu v dostatočnom časovom predstihu, najneskôr však desať dní pred uplynutím lehoty stanovenej Európskou komisiou alebo inou inštitúciou Európskej únie na zaslanie stanoviska Slovenskej republiky alebo na splnenie jej záväzku alebo na prijatie nápravných opatrení; agent v prípade potreby zašle Ministerstvu zahraničných vecí Slovenskej republiky vlastné stanovisko k danej veci. 
(4)	Ministerstvo zahraničných vecí Slovenskej republiky zašle agentovi kópiu záverečného stanoviska odoslaného v mene Slovenskej republiky Európskej komisii alebo inej inštitúcii Európskej únie.  
(5)	V prípade mimoriadnej naliehavosti alebo dôležitosti riešenia problému spojeného s nesplnením povinnosti vyplývajúcej pre Slovenskú republiku z  členstva v Európskej únii môže Ministerstvo zahraničných vecí Slovenskej republiky alebo iný spolupracujúci subjekt aj v predsúdnej fáze prostredníctvom svojho člena v komisii požiadať o spoluprácu priamo agenta s cieľom zabezpečenia náležitého splnenia tohto záväzku. Agent môže na účely a v súvislosti s takouto spoluprácou zvolať zasadnutie komisie.    

Čl. 13
Postup pri vstupe Slovenskej republiky do konania pred súdmi 
Európskych spoločenstiev ako vedľajší účastník
 
(1)	Spolupracujúce subjekty, do ktorých vecnej pôsobnosti vec patrí, upozornia agenta na potenciálnu potrebu vstupu Slovenskej republiky do konania pred súdmi Európskych spoločenstiev v pozícii vedľajšieho účastníka najneskôr do desiatich pracovných dní od začatia plynutia lehoty na podanie žiadosti o vstup Slovenskej republiky do konania pred súdmi Európskych spoločenstiev v pozícii vedľajšieho účastníka.
(2)	Ak bolo podľa čl. 9 alebo čl. 10 tohto štatútu prijaté rozhodnutie o vstupe Slovenskej republiky do konania pred príslušným súdom Európskych spoločenstiev v pozícii vedľajšieho účastníka, agent zašle príslušnému súdu Európskych spoločenstiev žiadosť Slovenskej republiky o vstup do konania v pozícii vedľajšieho účastníka.
(3)	Návrh vyjadrenia Slovenskej republiky ako vedľajšieho účastníka vypracuje agent v spolupráci s dotknutými členmi komisie po dodaní podkladov od spolupracujúcich subjektov a zašle ho príslušnému súdu Európskych spoločenstiev v lehote určenej súdom na zaslanie vyjadrenia vedľajšieho účastníka.
(4)	Spolupracujúce subjekty sú povinné aj po podaní žiadosti o vstup Slovenskej republiky do konania pred príslušným súdom Európskych spoločenstiev v pozícii vedľajšieho účastníka ako aj po podaní samotného vyjadrenia vedľajšieho účastníka naďalej poskytovať agentovi potrebnú a včasnú súčinnosť, najmä pri príprave dodatočných podkladov na účely súdneho konania a pri príprave na ústne pojednávanie, vrátane vyslania v prípade potreby svojich zástupcov alebo zabezpečenia účasti iných odborníkov na ústnom pojednávaní.  

Čl. 14
Postup pri podaní písomného vyjadrenia v konaní o prejudiciálnej otázke
 
(1)	Agent doručí výzvu na vyjadrenie k prejudiciálnej otázke spolupracujúcim subjektom, do ktorých vecnej pôsobnosti vec patrí, a určí im lehotu, v ktorej sa k prejudiciálnej otázke môžu vyjadriť. Spolupracujúci subjekt v prípade potreby v určenej lehote vypracuje a doručí kancelárii návrh na vyjadrenie Slovenskej republiky k prejudiciálnej otázke.
(2)	Návrh spolupracujúceho subjektu na vyjadrenie podľa odseku 1 musí obsahovať vo všeobecnej časti dôvody, prečo spolupracujúci subjekt považuje za dôležité písomné vyjadrenie podať. V osobitnej časti musí návrh obsahovať rámcový a odôvodnený návrh písomného vyjadrenia Slovenskej republiky. 
(3)	Agent môže na základe návrhu spolupracujúceho subjektu podľa odseku 1 vypracovať návrh písomného vyjadrenia Slovenskej republiky k dotknutej prejudiciálnej otázke. V prípade potreby agent prerokuje s dotknutým spolupracujúcim subjektom potrebu podania a obsah písomného vyjadrenia Slovenskej republiky v konaní o prejudiciálnej otázke. 
(4)	Ak bolo podľa čl. 9 alebo čl. 10 tohto štatútu prijaté rozhodnutie podať písomné vyjadrenie Slovenskej republiky, agent zašle písomné vyjadrenie Súdnemu dvoru Európskych spoločenstiev.
(5)	Spolupracujúce subjekty sú povinné aj po podaní písomného oznámenia naďalej poskytovať agentovi potrebnú a včasnú súčinnosť, najmä pri príprave dodatočných podkladov na účely súdneho konania a pri príprave ústneho pojednávania, vrátane vyslania v prípade potreby svojich zástupcov alebo zabezpečenia účasti iných odborníkov na ústnom pojednávaní.   

Čl. 15
Postup v prípade mimoriadnych okolností

V prípade mimoriadnej časovej tiesne alebo iných mimoriadnych okolností môže agent  navrhnúť ministrovi spravodlivosti postup odchylný od ustanovení tohto štatútu alebo postup neupravený týmto štatútom. Minister spravodlivosti rozhodne o takomto postupe po konzultácii s vecne dotknutými členmi vlády. O postupe odchylnom od ustanovení tohto štatútu informuje minister spravodlivosti vládu na jej najbližšom zasadnutí. 

Čl. 16
Náklady

(1)	Ministerstvo spravodlivosti Slovenskej republiky zabezpečuje zo svojej rozpočtovej kapitoly vytvorenie potrebných podmienok pre činnosť a efektívne plnenie úloh agenta, ktoré pre neho vyplývajú z tohto štatútu a pre činnosť a efektívne plnenie úloh kancelárie.
(2)	Spolupracujúce subjekty, ktorých zástupcovia sú členmi komisie ako aj subjekty, ktoré boli na zasadnutie komisie prizvané ad hoc, zabezpečia zo svojich rozpočtových kapitol alebo z vlastných prostriedkov vytvorenie potrebných podmienok pre činnosť a efektívne plnenie úloh svojich zástupcov v komisii. 
(3)	S výnimkou nákladov uvedených v odseku 1, náklady spojené s konaniami pred súdmi Európskych spoločenstiev znáša dotknutý spolupracujúci subjekt zo svojej rozpočtovej kapitoly, a to vrátane nákladov účasti jeho zástupcu alebo iného odborníka  na ústnom pojednávaní v pozícii poradcu agenta podľa čl. 2 ods. 5 tohto štatútu. 
(4)	Náklady na prijatie a realizáciu opatrení na vnútroštátnej úrovni, ktoré je Slovenská republika povinná urobiť na základe konania pred súdmi Európskych spoločenstiev, sú hradené z rozpočtovej kapitoly dotknutého spolupracujúceho subjektu. Z rozpočtovej kapitoly dotknutého spolupracujúceho subjektu sú hradené aj ďalšie náklady alebo finančné sankcie, ktoré vyplynú z konania pred súdmi Európskych spoločenstiev, vrátane prípadnej náhrady trov konania.
(5)	Ak náklady spojené s konaniami pred súdmi Európskych spoločenstiev, náklady na prijatie a realizáciu opatrení na vnútroštátnej úrovni, ďalšie náklady alebo finančné sankcie, ktoré vyplynú z konania pred súdmi Európskych spoločenstiev, má znášať verejný orgán, ktorý nie je spolupracujúcim subjektom v zmysle tohto štatútu, predkladá minister spravodlivosti spolu s ministrom financií Slovenskej republiky vláde návrh ďalšieho postupu alebo návrh na prijatie príslušných opatrení. 
(6)	Ak náklady spojené s konaniami pred súdmi Európskych spoločenstiev, náklady na prijatie a realizáciu opatrení na vnútroštátnej úrovni, ďalšie náklady alebo finančné sankcie, ktoré vyplynú z konania pred súdmi Európskych spoločenstiev, má niesť viacero spolupracujúcich subjektov alebo iných subjektov, uplatní sa postup podľa tohto štatútu vo vzťahu k všetkým dotknutým spolupracujúcim subjektom alebo iným subjektom. Ak sa tieto subjekty nedohodnú na podieloch, v akých sa podieľajú na úhrade nákladov, ich podiely určí vláda na návrh ministra spravodlivosti a ministra financií Slovenskej republiky.
(7)	Ak nemožno jednoznačne určiť dotknutý spolupracujúci subjekt, ak nemá dotknutý spolupracujúci subjekt samostatnú rozpočtovú kapitolu alebo v  prípade sporov vyplývajúcich z odsekov 3 až 6 rozhodne vláda na návrh ministra spravodlivosti. 

Čl. 17
Zmeny a doplnenia štatútu

(1)	Zmeny a doplnenia tohto štatútu schvaľuje uznesením vláda na návrh ministra spravodlivosti. Návrh na zmenu a doplnenie štatútu môže ministrovi spravodlivosti predložiť agent. 
(2)	Agent prerokuje návrh na zmenu a doplnenie štatútu pred jeho predložením ministrovi spravodlivosti na zasadnutí komisie. 
(3)	Členovia komisie môžu agentovi predkladať svoje návrhy na zmenu a doplnenie štatútu. Agent predložené návrhy zaradí ako samostatný bod na zasadnutie komisie.  

Čl. 18
Zrušovacie ustanovenie

Zrušuje sa štatút Kancelárie zástupcu Slovenskej republiky v konaní pred Súdnym dvorom Európskych spoločenstiev a Súdom prvého stupňa Európskych spoločenstiev z 30. augusta 2006, ktorý schválila vláda na svojom zasadnutí 30. augusta 2006 uznesením vlády č. 707.

Čl. 19
Účinnosť

Tento štatút nadobúda účinnosť 1. mája 2007. 

Príloha

Spolupracujúce subjekty

		Úrad vlády Slovenskej republiky 
Ministerstvo dopravy, pôšt a telekomunikácií Slovenskej republiky 
Ministerstvo financií Slovenskej republiky 
Ministerstvo hospodárstva Slovenskej republiky 
Ministerstvo kultúry Slovenskej republiky 
Ministerstvo obrany Slovenskej republiky 
Ministerstvo pôdohospodárstva Slovenskej republiky 
Ministerstvo práce, sociálnych vecí a rodiny Slovenskej republiky 
Ministerstvo spravodlivosti Slovenskej republiky 
Ministerstvo školstva Slovenskej republiky 
Ministerstvo vnútra Slovenskej republiky 
Ministerstvo výstavby a regionálneho rozvoja Slovenskej republiky 
Ministerstvo zahraničných vecí Slovenskej republiky 
Ministerstvo zdravotníctva Slovenskej republiky 
Ministerstvo životného prostredia Slovenskej republiky 
Národná banka Slovenska 
Generálna prokuratúra Slovenskej republiky
Protimonopolný úrad Slovenskej republiky 
Úrad pre verejné obstarávanie 
Úrad priemyselného vlastníctva Slovenskej republiky 
Telekomunikačný úrad Slovenskej republiky
Úrad pre reguláciu sieťových odvetví